Taste of Iceland viðburðir í Norður-Ameríku Taste of Iceland eru viðburðir sem Iceland Naturally stendur fyrir í völdum borgum í Norður-Ameríku árlega og hafa það að markmiði að kynna íslenska menningu . Þetta árið fór Taste of Iceland fram í Boston , Chicago , Seattle , New York og Toronto . Dagskráin samanstóð af tónleikum sem nefndir voru Reykjavík Calling í samstarfi við Útflutningsskrifstofu íslenskrar tónlistar ( ÚTÓN ) og útvarpsstöð í viðkomandi borg hverju sinni . Áhersla var lögð á íslenskan mat og meðal annars var boðið upp á íslenskan fisk , lambakjöt og skyr . Íslensk menning var í hávegum höfð á hátíðinni en þetta árið voru íslensk hönnun og arkitektúr kynnt sérstaklega og stuttmyndir frá kvikmyndahátíðinni Stockfish sýndar . Auk þess skipaði íslensk tónlist stóran sess þar sem Reykjavík Calling tónleikarnir eru ávallt vel sóttir . Kynningar á viðburðunum fara fram í gegnum samfélagsmiðla , almannatengsl og auglýsingar . Samningur er gerður við almannatengslaskrifstofu í hverri borg sem sér um að efla fjölmiðlaumfjöllun á hátíðinni . Taste of Iceland er skipulagt af Iceland Naturally , markaðs - og kynningarverkefni Íslands í Norður Ameríku sem Íslandsstofa og utanríkisráðuneytið reka sameiginlega og miðar að því að kynna íslenskar vörur og þjónustu í Norður Ameríku .